એક યુવાનની વાત છે. પોતાની જોબમાં સફળ થવા માટે એ ખૂબ મહેનત કરતો. પૂરતું હોમવર્ક કરતો. જોકે, થતું એવું કે એને સફળતા મળતી ન હતી. ધાર્યાં ધ્યેય હાંસલ ન થતાં એને પ્રમોશન મળતું ન હતું. બીજા લોકો આગળ નીકળી જતા હતા. એક તબક્કો તો એવો આવ્યો કે તેને નોટિસ આપી દેવામાં આવી કે આ તમને છેલ્લો ચાન્સ છે. હવેની નિષ્ફળતા તમારા માટે આખરી હશે. એ દિવસે આ યુવાને તેના મિત્રને કહ્યું, મને તો એવું લાગે છે કે મારામાં જ કંઈ પ્રોબ્લેમ છે. મારી ખામીઓના કારણે જ હું પાછળ પડું છું. મિત્રએ કહ્યું કે, એવો કયો માણસ છે જેનામાં કોઈ ખામી નથી? ખામીઓ બધામાં હોય છે. હા, તને જો એવું લાગતું હોય કે તારામાં ખામી છે તોપણ તેના કારણે તું ડિસ્ટર્બ ન થા. એ ખામીને શોધ. તેને દૂર કર. ડિસ્ટર્બ થઈશ તો વધુ ભૂલો કરીશ. તને કહ્યું છેને કે હજુ એક ચાન્સ છે? જસ્ટ રિલેક્સ, એમ વિચાર કર કે હજુ એક ચાન્સ તો છેને? તારી અત્યાર સુધીની નિષ્ફળતા તારા પર હાવી ન થવા દે. પ્રોબ્લેમ તારામાં નથી, તારા વિચારોમાં છે. તારી સાથે કામ કરતા લોકોની સલાહ લે. બધાને સાથે રાખ. ઘણી વખત માત્ર એટિટયૂડ ચેઇન્જ કરવાની જ જરૂર હોય છે.